text: Kvindelig spritbilist kørte igennem have og bragede ind i husmur
  15 januar 2017 kl. 09.56
  Natten til søndag kørte en kvindelig spritbilist direkte ind i et hus på en villavej i Sønderborg.
  Det gik voldsomt for sig, da en spirituspåvirket 44-årig kvinde natten til søndag satte sig bag rattet og forvoldte en del materiel skade på en villavej i Sønderborg.
  På Morbærhegnet i Sønderborg kørte hun først ind i et redskabshus, hvorefter hun fortsatte videre ind i et åbent garageanlæg med tre biler, oplyser Syd- og Sønderjyllands Politi til TV SYD. Her svinger hun bilen ind i alle tre parkerede biler.
  Kvinden fortsætter dog sin tur på villavejen og kører igennem en have, inden hun rammer en husmur.
  - Her laver hun et hul i husmuren, fortæller Ole Aamann, som er vagtchef ved Syd- og Sønderjyllands Politi.
  Det er endnu uvist, hvor påvirket kvinden har været. Det skal en blodprøve nu afgøre.
  - Men hun har i hvert fald haft en promille over det tilladte, og vurderingen er også, at promillen har været et stykke over, siger Ole Aamann til TV SYD.
  Der skete ingen personskade, men de materielle skader kommer den 44-årige kvinde formentlig til at dække ved en forsikringssag. Kvinden bliver desuden sigtet for spirituskørsel.
  